ત્યારે પુરુષે સદા સ્ત્રીનું રક્ષણ કરવું, પણ આવા સમયમાં સ્ત્રીને ચંડાળ સાથે સમાગમ થઈ જાય તો દસ બ્રાહ્મણની સભા ભરીને તેમની સમક્ષ દોષની કબૂલાત કરવી. પછી ગળા સુધીનો ખાડો ખોદી તેમાં ગાયનું છાણ અને પાણી ભરવું. એક દિવસ તથા એક રાત્રિ તે ખાડામાં નિરાહાર ઊભાં રહેવું. બીજે દિવસે તેમાંથી બહાર નીકળવું. માથાના વાળની બે આંગળ લટ કાપવી અને ચોખાની ખીચડી ખાવી. ત્રણ દિવસ ઉપવાસ કરવો. છઠ્ઠે દિવસે પહેલાંની જેમ ગળા સુધીના ખાડામાં એક દિવસ માત્ર પાણીમાં ઊભાં રહેવું. સાતમે દિવસે ખાડામાંથી બહાર નીકળવું. શંખાવતીનાં મૂળ, પાંદડાં, ફૂલ અથવા ફળ તથા સુવર્ણને પંચગવ્યમાં ભેળવી તેનો ઉકાળો કરવો. રજસ્વલા થતાં સુધી એક વખત ઉકાળો પીવો. ઘરનું કામકાજ ન કરવું ને ઘરની બહાર રહેવું. આ રીતે પ્રાયશ્ચિત્ત કર્યા પછી બે બ્રાહ્મણ જમાડવા. તેમને એક એક ગાય દાનમાં આપવી. આટલું કર્યા પછી શૂદ્રનો સમાગમ કરનારી વ્યભિચારિણી શુદ્ધ થાય છે. એ જ રીતે શૂદ્ર સિવાયના વર્ણવાળા પુરુષ સાથે વ્યભિાચર કરનાર બ્રાહ્મણી, ક્ષત્રિયાણી અને વૈશ્યા વિવિધ વ્રતો કરીને શુદ્ધ થાય છે, પરંતુ પતિ મૃત્યુ પામ્યો હોય અથવા પરદેશ ગયો હોય અને તેના સમાચાર ન મળતા હોય એવા સંજોગોમાં ઉચ્ચ વર્ણની સ્ત્રી શૂદ્ર પુરુષ સાથે વ્યભિચાર કરે અને ગર્ભધારણ કરે તો તેને દેશપાર કરવી. ઉપરાંત બ્રાહ્મણી પરાયા પુરુષ સાથે પરગામ જતી રહે તો તેનો બહિષ્કાર કરવો. તેને જાતિની બહાર કાઢી મૂકવી અને કોઈ પણ સંજોગોમાં ઘેર ન આવવા દેવી, કારણ કે આ રીતે નાસી ગયેલી વ્યભિચારિણી પોતાના પતિના ઘરમાં અથવા પોતાનાં માતાપિતાના ઘરમાં આવીને રહે તો તેમનું ઘર પણ અશુદ્ધ થાય છે. એટલે જ વ્યભિચારિણીને ઘરમાંથી કાઢી મૂકવી અને તેના ગયા પછી ઘરની શુદ્ધિ માટે આ વિધિ કરવી.